Video: Immigrant kry verblyfreg ná heldedaadMamoudou Gassama. Foto: AP Photo/Thibault Camus, Pool ŉ Onwettige immigrant van Mali het verblyfreg van die Franse regering gekry nadat hy waarskynlik die lewe van ŉ vierjarige seuntjie gered het. ŉ Video wat op sosiale media die ronde doen, wys hoe Mamoudou Gassama (22) Sondag soos ŉ wafferse Spider-Man teen ŉ woonstelgebou in Parys opklouter om die seuntjie wat aan die balkon op die vierde verdieping hang te red. Gassama het intussen Maandag met pres. Emmanuel Macron vergader waarna verblyfreg aan hom toegeken is. Gassama het ook ŉ toekenning ontvang vir sy “moed en toewyding”. President Emmanuel Macron vergader met Mamoudou Gassama. Foto: AP Photo/Thibault Camus, Pool Volgens Gassama het hy opgetree sonder om twee keer te dink. “God het my ook gehelp en ek dank die Here dat ek hom kon red.” Gassama het in 2014 van Libië gevlug en die Middellandse See oorgesteek om Italië te bereik. Macron het Gassama geloof en gesê hy is ŉ voorbeeld vir miljoene ander. “Jy het ŉ kind gered. Wie weet wat sou gebeur het as dit nie vir jou was nie. ŉ Mens het moed en durf nodig om dit te doen.” Die seuntjie se pa is intussen in hegtenis geneem vir kinderverwaarlosing. Volgens berigte was die ma nie in Parys ten tyde van die voorval nie. https://youtu.be/pd79zyrwSKU